b"\n_START_ARTICLE_\nKai Hansen\n_START_SECTION_\nHelloween\n_START_PARAGRAPH_\nHansenin musiikkiura k\xc3\xa4ynnistyi vuonna 1978 Gentry-nimisess\xc3\xa4 yhtyeess\xc3\xa4, johon kuului h\xc3\xa4nen lis\xc3\xa4kseen my\xc3\xb6s Iron Saviorin sittemmin Hansenin kanssa perustanut Piet Sielck. Vuonna 1984 h\xc3\xa4n perusti Helloweenin yhdess\xc3\xa4 kitaristi Michael Weikathin, basisti Markus Grosskopfin ja rumpali Ingo Schwichtenbergin kanssa toimien sek\xc3\xa4 kitaristina ett\xc3\xa4 laulajana yhtyeen ensimm\xc3\xa4isell\xc3\xa4 EP-levyll\xc3\xa4 Helloween (1985) sek\xc3\xa4 ensimm\xc3\xa4isell\xc3\xa4 pitk\xc3\xa4soitolla Walls of Jericho (1985). Vuonna 1986 h\xc3\xa4n koki vaikeaksi esiinty\xc3\xa4 sek\xc3\xa4 kitaristin ett\xc3\xa4 laulajan roolissa, joten tuolloin vasta 19-vuotias Michael Kiske liittyi yhtyeen vakituiseksi laulajaksi. _NEWLINE_Kisken liitytty\xc3\xa4 Helloweeniin yhtye nauhoitti kenties koko power metalin merkitt\xc3\xa4vimm\xc3\xa4t albumit, eli Keeper of the Seven Keys Part I:n ja Keeper of the Seven Keys Part II:n, jotka ilmestyiv\xc3\xa4t per\xc3\xa4kk\xc3\xa4in vuosina 1987 ja 1988. N\xc3\xa4iden albumien ilmestytty\xc3\xa4 Hansen vaikutti Helloweenin riveiss\xc3\xa4 viel\xc3\xa4 vuoden 1989 livealbumilla Live in the U.K., joka ilmestyi Yhdysvalloissa nimell\xc3\xa4 I Want Out: Live ja nousi Yhdysvaltain Billboardin albumilistalla sijalle 123. Vuonna 1989 Hansen kuitenkin j\xc3\xa4tti Helloweenin lopullisesti. Yhtyeess\xc3\xa4 h\xc3\xa4nen paikkansa otti sittemmin Roland Grapow.\n_START_SECTION_\nGamma Ray ja Iron Savior\n_START_PARAGRAPH_\nErottuaan Helloweenista lopullisesti vuoden 1989 tiimoilla, p\xc3\xa4\xc3\xa4tti Hansen perustaa oman yhtyeens\xc3\xa4. Pian laulaja Ralf Scheepers, basisti Uwe Wessel ja rumpali Mathias Burchard liittyiv\xc3\xa4t vastik\xc3\xa4\xc3\xa4n perustettuun yhtyeeseen ja yhtyeen debyyttialbumi Heading for Tommorrow ilmestyi vuotta my\xc3\xb6hemmin. Jo seuraavala albumilla, vuoden 1991 Sigh No Morella yhtye oli kokenut ensimm\xc3\xa4isen miehist\xc3\xb6nvaihdoksensa, ja nyt toiseksi kitaristiksi oli liittynyt Dirk Schl\xc3\xa4chter ja rumpaliksi Uli Kusch, joka h\xc3\xa4nk\xc3\xa4\xc3\xa4n ei kest\xc3\xa4nyt yhtyeen kyydiss\xc3\xa4 Sigh No Morea pidemm\xc3\xa4lle vaan liittyi Helloweenin rumpaliksi vuonna 1993._NEWLINE_Vuoden 1993 studioalbumi Insanity and Genius j\xc3\xa4i puolestaan Scheeperin viimeiseksi studioalbumiksi Gamma Rayn kanssa. Yhtyeen seuraavalla albumilla, vuoden 1995 Land of the Freell\xc3\xa4, Hansen kantoi itse lauluvastuun, josta h\xc3\xa4n oli aikanaan Helloweenissa viel\xc3\xa4 soittaessaan luopunut. T\xc3\xa4st\xc3\xa4 huolimatta Land of the Free ker\xc3\xa4si ylistyst\xc3\xa4 metallimusiikkipiireiss\xc3\xa4 ja albumia seuranneella Euroopan-kiertueella taltioitiin my\xc3\xb6s yhtyeen ensimm\xc3\xa4inen livealbumi Alive '95. 1990-luvun kuluessa p\xc3\xa4iv\xc3\xa4nvalon n\xc3\xa4ki viel\xc3\xa4 kaksi uutta studioalbumia, vuoden 1997 Somewhere Out in Space ja vuoden 1999 Power Plant. Etenkin Somewhere Out in Spacea voidaan pit\xc3\xa4\xc3\xa4 merkitt\xc3\xa4v\xc3\xa4n\xc3\xa4 julkaisuna siksi, ett\xc3\xa4 se merkitsi yhtyeen siirtymist\xc3\xa4 avaruutta k\xc3\xa4sitteleviin sanoituksiin ja teemoihin._NEWLINE_Niin ik\xc3\xa4\xc3\xa4n vuonna 1997 ilmestyi Hansenin kolmannen yhtyeen debyyttialbumi, kun Iron Savior -yhtyeen samanniminen esikoisjulkaisu Iron Savior n\xc3\xa4ki p\xc3\xa4iv\xc3\xa4nvalon. Albumi jatkoi musiikillisesti Hansenin hyv\xc3\xa4ksi havaitsemalla linjalla l\xc3\xa4hennellen sek\xc3\xa4 Helloweenin ett\xc3\xa4 Gamma Rayn tuotantoa, mutta albumi sai osakseen negatiivista kritiikki\xc3\xa4 l\xc3\xa4hinn\xc3\xa4 sen vuoksi, ett\xc3\xa4 Hansenin s\xc3\xa4vellysten ja luovuuden uskottiin loppuvan kesken h\xc3\xa4nen ty\xc3\xb6skennelless\xc3\xa4 usean yhtyeen parissa. Kun yhtye toi markkinoille heti per\xc3\xa4\xc3\xa4n uuden Unification-albumin ja Interlude-EP:n, ehdittiin huhuta jopa Gamma Rayn mahdollisesta hajoamisesta Hansenin keskitt\xc3\xa4ess\xc3\xa4 musiikillisen huomionsa enimm\xc3\xa4kseen uusimpaan projektiinsa. _NEWLINE_Vuonna 2001 Gamma Rayn kuulijoiden helpotukseksi Hansen poistui Iron Savior -yhtyeest\xc3\xa4 vuoden 2001 Dark Assault -albumin j\xc3\xa4lkeen ja t\xc3\xa4m\xc3\xa4n keskittyess\xc3\xa4 Gamma Rayn kanssa ty\xc3\xb6skentelyyn. Power Plantin seuraaja No World Order! ilmestyi viel\xc3\xa4 samana vuonna jatkaen Somewhere Out in Spacen avaruusteemaisten konseptialbumien sarjaa. Vuonna 2003 ilmestyi j\xc3\xa4lleen uusi livealbumi Skeletons in the Closet, mutta uutta materiaalia yhtyeelt\xc3\xa4 saatiin odottaa aina vuoteen 2005 asti, kunnes Majestic-studioalbumi ilmestyi vihdoin kauppojen hyllyille. _NEWLINE_Vuonna 2007 Gamma Ray julkaisi jatko-osan Land of the Free II vuoden 1995 klassikkoalbumilleen Land of the Free. Albumi To The Metal ilmestyi tammikuussa 2010  ja Empire Of The Undead maaliskuussa 2014 .\n_START_SECTION_\nUnisonic, Pumpkins United ja sooloura\n_START_PARAGRAPH_\nVuodesta 2011 l\xc3\xa4htien Hansen on vaikuttanut entisen Helloween-laulaja Michael Kisken perustamassa Unisonic-kokoonpanossa. Yhtye julkaisi EP-levyn Ignition ja pitk\xc3\xa4soiton Unisonic vuonna 2012. Kaksi vuotta my\xc3\xb6hemmin yhtye julkaisi ensin toukokuussa EP-levyn For The Kingdom ja elokuussa pit\xc3\xa4soiton Light Of Dawn.  Kes\xc3\xa4ll\xc3\xa4 2017 kokoonpano julkaisi livetaltioinnin Live In Wacken, joka on tallennettu edellisen\xc3\xa4 kes\xc3\xa4n\xc3\xa4 Wacken Open Air festivaalilla Saksassa._NEWLINE_Hansen julkaisi ensimm\xc3\xa4isen soololevyns\xc3\xa4, Hansen & Firends XXX \xe2\x80\x93 Three Decades In Metal syksyll\xc3\xa4 2016. Albumilla albumilla vierailevat muun muassa Dee Snider, Michael Kiske, Ralf Scheepers, Hansi Kursch, Tobias Sammet sek\xc3\xa4 Piet Sielck.  Hansen esiintyi Wackenin Open Air festivaalilla elokuussa 2016, josta ilmestyi Unisonicin lis\xc3\xa4ksi my\xc3\xb6s Hansen & Firends livetaltiointi Thank You Wacken vuonna 2017._NEWLINE_Hansen liittyi Helloweenin mukaan syksyll\xc3\xa4 2017 alkaneelle Pumpkins United \xc2\xa0-maailmankiertueelle. Kiertueella ovat olleet mukana Hansenin lis\xc3\xa4ksi entinen laulaja Michael Kiske yhtyeen nykyinen laulajan Andi Derinin, kitaristit Michael Weikathin ja Sascha Gerstnerin, basisti Markus Grosskopfin sek\xc3\xa4 rumpali Dani L\xc3\xb6blein.\n_START_SECTION_\nLaulutekniikka ja soitintarvikkeisto\n_START_PARAGRAPH_\nLaulaessaan Helloweenin tuotoksilla ammattimuusikon uransa alkutaipaleella Hansenin laulutapa muistutti thrash metal-laulajien suosimaa tyyli\xc3\xa4. T\xc3\xa4h\xc3\xa4n valintaan on voinut vaikuttaa tuolloinen thrash metalin merkitt\xc3\xa4v\xc3\xa4 suosionnousu. H\xc3\xa4nen seuraajansa Michael Kiske taas suosi Iron Maidenin Bruce Dickinsonin tapaista puhdasta, mutta korkeaa laulutyyli\xc3\xa4. P\xc3\xa4\xc3\xa4asiassa h\xc3\xa4n itse esiintyi raspisella ja karhealla laulutekniikalla t\xc3\xa4ydent\xc3\xa4en vokaaliosuuksiaan korkeanuottisilla v\xc3\xa4liosilla. Vuodesta 1995 l\xc3\xa4htien Gamma Rayn vokaaliosuuksia hoitanut Hansen on sittemmin muuttanut laulutapaansa enemm\xc3\xa4n power metalin tyyppiseksi, melodisemmaksi ja selvemm\xc3\xa4ksi, vaikka h\xc3\xa4n suosii edelleenkin aika ajoin karheampien osuuksien hy\xc3\xb6dynt\xc3\xa4mist\xc3\xa4 kappaleissa.  _NEWLINE_Hansen on k\xc3\xa4ytt\xc3\xa4nyt ESP-kitaravalmistajan soittimia jo yli 20 vuoden ajan. H\xc3\xa4n innostui ESP:n valmistamista kitaroista kuultuaan esimerkiksi George Lynchin ja Metallican Kirk Hammettin soittoa. H\xc3\xa4nen on ajoittain n\xc3\xa4hty soittavan my\xc3\xb6s Ibanezin valmistamilla kitaroilla sek\xc3\xa4 klassisella Gibson Les Paul-kitaramallilla. Nykyisin h\xc3\xa4nen yleisimpi\xc3\xa4 kitaroitaan ovat ESP:n valmistama vaaleanpunainen custom-malli, joka perustuu Jackson Guitarsin Randy Rhoadsille valmistamaan kitaraan, sek\xc3\xa4 Gibson Flying V:t\xc3\xa4 muodoiltaan muistuttava mallisto. 1990-luvun alkupuolella Hansen on k\xc3\xa4ytt\xc3\xa4nyt my\xc3\xb6s Stratocaster-malliston kitaroita. Englin kitaravahvistimilla h\xc3\xa4n on soittanut Keeper of the Seven Keys Part II:n nauhoituksista l\xc3\xa4htien."